Υπόθεση T-116/06

Oakley, Inc.

κατά

Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ)

«Κοινοτικό σήμα — Διαδικασία κηρύξεως ακυρότητας — Κοινοτικό λεκτικό σήμα O STORE — Προγενέστερο εθνικό λεκτικό σήμα THE O STORE — Σύγκριση υπηρεσιών παρεχομένων στο πλαίσιο του λιανικού εμπορίου με τα αντίστοιχα προϊόντα — Σχετικός λόγος απαραδέκτου — Άρθρο 8, παράγραφος 1, στοιχείο β’, του κανονισμού (ΕΚ) 40/94 — Αίτηση περί μεταρρυθμίσεως υποβληθείσα από την παρεμβαίνουσα — Άρθρο 134, παράγραφος 3, του Κανονισμού Διαδικασίας του Πρωτοδικείου»

Απόφαση του Πρωτοδικείου (όγδοο τμήμα) της 24ης Σεπτεμβρίου 2008 II ‐ 2457

Περίληψη της αποφάσεως

Κοινοτικό σήμα – Παραίτηση, έκπτωση και ακυρότητα – Σχετικοί λόγοι ακυρότητας

(Κανονισμός 40/94 του Συμβουλίου, άρθρα 8 § 1, στοιχείο β’, και 52 § 1, στοιχείο α’)

Το λεκτικό σήμα O STORE δεν έπρεπε να καταχωρισθεί ως κοινοτικό σήμα για «Υπηρεσίες λιανικής και χονδρικής πωλήσεως, συμπεριλαμβανομένων των υπηρεσιών λιανικής πωλήσεως μέσω Διαδικτύου» και για υπηρεσίες «λιανικής και χονδρικής πωλήσεως ενδυμάτων, ειδών πιλοποιίας, υποδημάτων, αθλητικών τσαντών, σακιδίων και πορτοφολιών» που υπάγονται στην κλάση 35 υπό την έννοια του Διακανονισμού της Νίκαιας, λόγω υπάρξεως του σχετικού λόγου απαραδέκτου που προβλέπεται από το άρθρο 8, παράγραφος 1, στοιχείο β’, του κανονισμού 40/94 για το κοινοτικό σήμα, κατά το μέτρο που υπάρχει στη γαλλική επικράτεια, για τον μέσο καταναλωτή, κίνδυνος συγχύσεως υπό την έννοια του εν λόγω άρθρου μεταξύ του σήματος O STORE και του λεκτικού σήματος THE O STORE, το οποίο είχε καταχωρισθεί προγενεστέρως στη Γαλλία για προϊόντα που υπάγονται στις κλάσεις 18 και 25 υπό την έννοια του εν λόγω Διακανονισμού.

Μολονότι η φύση, ο προορισμός και η χρήση των υπηρεσιών «λιανικής και χονδρικής πωλήσεως ενδυμάτων, ειδών πιλοποιίας, υποδημάτων, αθλητικών τσαντών, σακιδίων και πορτοφολιών» τις οποίες αφορά το επίμαχο κοινοτικό σήμα, αφενός, και των καλυπτομένων από το προγενέστερο σήμα προϊόντων, ήτοι «των ενδυμάτων, των ειδών πιλοποιίας, των υποδημάτων, των αθλητικών τσαντών πολλαπλών χρήσεων, των σακιδίων και των πορτοφολιών», αφετέρου, διαφέρουν, οι εν λόγω υπηρεσίες και προϊόντα παρουσιάζουν αδιαμφισβήτητα ομοιότητες, λαμβανομένου υπόψη ότι είναι συμπληρωματικά και ότι οι πρώτες προσφέρονται κατά κανόνα στους ίδιους χώρους με εκείνους όπου τα δεύτερα προτείνονται προς πώληση. Ομοίως, λόγω λίαν γενικής διατυπώσεως, οι «Υπηρεσίες λιανικής και χονδρικής πωλήσεως, συμπεριλαμβανομένων των υπηρεσιών λιανικής πωλήσεως μέσω Διαδικτύου» μπορούν να περιλαμβάνουν όλα τα προϊόντα, συμπεριλαμβανομένων εκείνων που καλύπτονται από το προγενέστερο σήμα. Κατά συνέπεια, οι εν λόγω υπηρεσίες παρουσιάζουν ομοιότητες με τα οικεία προϊόντα. Επιπλέον, τα αντιπαρατιθέμενα σημεία είναι λίαν παρεμφερή, εφόσον περιέχουν το πανομοιότυπο στοιχείο «o store», ενώ η μόνη διαφορά έγκειται στην παράλειψη, εντός του επίμαχου κοινοτικού σήματος, του μη έχοντος διακριτικό χαρακτήρα άρθρου «the».

Δεν μπορεί να αποκλεισθεί το ενδεχόμενο τα επίμαχα προϊόντα να πωλούνται από τα ίδια σημεία πωλήσεως με εκείνα όπου προσφέρονται οι παρεχόμενες υπηρεσίες στο πλαίσιο του λιανικού εμπορίου, πράγμα το οποίο θα μπορούσε, ιδίως, να συμβεί στην περίπτωση που τα προϊόντα που φέρουν το σήμα THE O STORE επωλούντο με τη διαμεσολάβηση υπηρεσιών O STORE τις οποίες αφορά το επίμαχο κοινοτικό σήμα, προκαλώντας, κατ’ αυτόν τον τρόπο, κίνδυνο συγχύσεως στους καταναλωτές. Έστω και αν υποτεθεί ότι τα προϊόντα που φέρουν το προγενέστερο σήμα THE O STORE δεν πωλούνται με τη διαμεσολάβηση των υπηρεσιών O STORE τις οποίες αφορά το επίμαχο κοινοτικό σήμα, το ενδιαφερόμενο κοινό, όταν έρχεται αντιμέτωπο με υπηρεσίες οι οποίες παρέχονται στο πλαίσιο του λιανικού εμπορίου, ιδίως σχετικά με ενδύματα ή υποδήματα, και οι οποίες καλύπτονται από το σήμα O STORE, θα μπορούσε να πιστέψει ότι οι υπηρεσίες αυτές προσφέρονται από την ίδια επιχείρηση με εκείνη που πωλεί τα ίδια προϊόντα με το σήμα THE O STORE ή από συνδεδεμένη με αυτήν επιχείρηση.

(βλ. σκέψεις 45, 47, 57, 61, 71, 74-75)